क्या घुट्टी पिलाई जाती है कि अच्छा-भला आदमी फिदायीन बन जाता है, फिल्म इसी पर बेस्ड
72 Hoorain Director Sanjay Puran Singh Exclusive Interview. Follow Bollywood Movie 72 Hoorain Controversy, Video And More Information On Dainik Bhaskar. 72 हूरें धर्म के खिलाफ नहीं है। फिल्म सिर्फ ये बात करती है कि आखिर लोगों को ऐसी क्या घुट्टी पिलाई जाती है कि वो अपने शरीर पर बम बांधकर आत्मघाती बन जाते हैं
"72 हूरें किसी धर्म के खिलाफ नहीं है। फिल्म सिर्फ ये बात करती है कि आखिर लोगों को ऐसी क्या घुट्टी पिलाई जाती है कि वो अपने शरीर पर बम बांधकर आत्मघाती बन जाते हैं।” ये कहना है फिल्म 72 हूरें के डायरेक्टर संजय पूरन सिंह चौहान का।
फिल्म 72 हूरें 7 जुलाई को सिनेमाघरों में रिलीज हो रही है। इसे लेकर कई तरह के विवाद हैं और माना जा रहा है कि ये एक वर्ग विशेष की छवि खराब करने के लिए बनाई गई है। ऐसे कई सारे सवालों पर दैनिक भास्कर ने संजय पूरन सिंह से बात की और उनका पक्ष जाना। पढ़िए फिल्म को लेकर उठ रहे सवालों पर उनका क्या नजरिया है।
आप पर आरोप हैं कि इस फिल्म के जरिए खास धर्म को टारगेट किया है
“जब से फिल्म का ट्रेलर आया तब से ही सुनने में आ रहा है कि हमने फिल्म के जरिए एक खास धर्म को टारगेट किया है, लेकिन वास्तव में ऐसा नहीं है। जिन लोगों के भी तार आतंकी गतिविधियों से जुड़े हैं, वो इस्लामिक फिलासफी के जरिए टेररिज्म को प्रमोट करते हैं। इसलिए कुछ लोग इससे असहज हो सकते हैं।
क्या इस बात को नकारा जा सकता है कि आज पूरी दुनिया में आतंकवाद एक बड़ा मुद्दा नहीं है? सिर्फ चंद लोग इससे असहज हो जाएं इसकी वजह से हम एक गंभीर विषय को कार्पेट के नीचे तो नहीं डाल सकते।”
रिलीज के बाद फिल्म को लेकर विरोध हुआ तो क्या करेंगे?
“देखिए, अभी तो इसकी संभावनाएं जताई जा रही हैं। हो सकता है कि फिल्म को लोग पसंद करें। आप खुद बताइए कि आतंकवाद के साथ किसकी सहानुभूति हो सकती है।”
संजय से पूछा गया कि 72 हूरों वाला कॉन्सेप्ट कहां से लिया। जबकि इस्लामिक धर्म ग्रंथों में तो संख्या का कहीं जिक्र ही नहीं है। जवाब में संजय कहते हैं, “क्या आप ये बात नहीं मानते कि आतंकी सरगना लोगों को 72 हूरों के नाम पर बरगलाते हैं। ये कॉन्सेप्ट कहां से आया, बात उसकी नहीं है। इसका सहारा लेकर आतंकवाद फैलाया जाता है, असल सवाल ये है।
हम अक्सर देखते हैं कि जो आतंकवादी पकड़े जाते हैं, जब उनका पॉलीग्राफिक टेस्ट होता है तो वो ये स्वीकार करते हैं कि उन्हें उनके आकाओं ने 72 हूरों का लालच देकर हथियार उठाने पर मजबूर किया। आज भी हम यूट्यूब और अन्य माध्यमों पर देखते हैं कि कैसे मौलवी 72 हूरों का ख्वाब बांटते फिरते हैं।
फिल्म की कहानी क्या है?
“आतंकवाद पर तो कई फिल्में बन चुकी हैं, लेकिन हमारी फिल्म थोड़ी अलग है। आतंकवादी कैसे बनाए जाते हैं, इसके पीछे की मानसिकता क्या है। लोगों को क्या घुट्टी पिलाई जाती है कि वो अपनी बॉडी में बम बांध कर आत्मघाती बन जाते हैं। फिल्म की कहानी इसी सोच पर आधारित है।
हमारे देश ने आतंकवाद को बेहद करीब से देखा है। हम अक्सर अखबारों, टीवी और सोशल मीडिया पर आतंकी घटनाओं के बारे में सुनते हैं। अगर एक फिल्म में इसके पीछे की थ्योरी को बाहर निकाला गया है तो मुझे लगता है कि सभी को बैठकर इस पर गंभीरता से विचार करना चाहिए।”
फिल्म में पाकिस्तान कलाकार राशिद नाज भी हैं, उनके बारे में क्या कहना चाहेंगे?
“ट्रेलर की शुरुआत में एक मौलवी 72 हूर पर लोगों को बैठाकर एक स्पीच देता है। उस मौलवी का किरदार फिल्म में राशिद नाज साहब ने निभाया है। दुर्भाग्य से अब वो हमारे बीच नहीं रहे। पिछले साल जनवरी में उनका इंतकाल हो गया।
राशिद नाज साहब को एक लाइन से दिक्कत थी। उन्हें डर था कि कहीं उनका विरोध न हो. इसलिए उन्होंने पाकिस्तान की एक बड़ी मस्जिद के शाही इमाम से क्रॉस चेक करवाया।
उन्होंने सारी लाइनें शाही इमाम को सुनाईं। फिर राशिद नाज ने मुझसे कहा कि सिर्फ एक लाइन में गलती है, बाकी सब ठीक है। अगर वो लाइन हट जाए तो उन्हें डायलॉग बोलने में कोई दिक्कत नहीं है।
दरअसल लाइन ये थी कि शहीद होने के बाद जन्नत में हर एक मर्द को 100 मर्दों की कुव्वत अता की जाएगी (एक मर्द 100 मर्दों के बराबर होगा) इमाम ने राशिद साहब से कहां कि कुरान में 100 नहीं बल्कि 40 मर्दों की बात की गई है।”
फिल्म से बड़े प्रोडक्शन हाउस और बड़े एक्टर्स क्यों नहीं जुड़े हैं, इससे क्या दिक्कतें आईं?
“जब भी आप कोई फिल्म बनाते हो तो जाहिर सी बात है कि आप उसके लिए बड़े प्रोडक्शन हाउस और बड़े स्टार्स के घर का दरवाजा खटखटाते हो। इंडस्ट्री में कई सारे बड़े प्रोडक्शन हाउस ऐसे हैं, जो गंभीर मुद्दों पर बनने वाली फिल्मों से बचते आए हैं। वो किसी विवाद में नहीं पड़ना चाहते हैं।
मैं यहां किसी का नाम तो नहीं लूंगा लेकिन, वो ज्यादातर कॉमर्शियल फिल्में करना ही पसंद करते हैं। खैर ये उनका व्यवसायिक फैसला हो सकता है। इसके अलावा तकरीबन छह से सात बड़े एक्टर्स ने इस सब्जेक्ट की तारीफ तो की, मगर वो इससे जुड़े नहीं।
ये बात सही है कि जब फिल्म पर पहले ही विवाद हो जाता है कि तो उसे स्क्रीन्स नहीं मिलते हैं। जब आपके पास स्टूडियो या बड़ा बैनर नहीं होता है तो आप खुद के रिसोर्सेज से उसे रिलीज करते हैंं। यही वजह है कि हम इस फिल्म को ज्यादा स्क्रीन्स पर रिलीज नहीं कर पा रहे हैं।”
